Rusland se oorlog teen Oekraïne kan miljoene ontwortelŉ Kleuterskool in Stanytsia, Luhanka in Oekraïne is in puin gelê ná ŉ kanonkoeël dit Donderdag getref het (17 Februarie 2022) (Foto: Aris Messinis/AFP) Sou Rusland se oorlog teen Oekraïne voortduur, kan dit moontlik tot die ontworteling van meer as sewe miljoen mense lei. Janez Lenarcic, die Europese Unie (EU) se kommissaris vir krisisbestuur, het Sondag gewaarsku dat dié getal egter net ’n “rowwe skatting” is. “Ons is getuies van wat die grootste humanitêre krisis op ons Europese vasteland in baie, baie jare kan word,” het Lenarcic Sondag tydens ’n vergadering met EU-ministers oor die vloei van vlugtelinge uit Oekraïne gesê. Maroela Media het vroeër berig dat leiers van Oekraïne gesê het dat hulle samesprekings met hul Russiese eweknieë naby die grens met Belarus sal voer. Dít ná ’n gesprek tussen Wolodimir Zelenski, president van Oekraïne, en Alexander Lukashenko, president van Belarus. Volgens die Russiese president, Wladimir Poetin, is ’n Russiese afvaardiging reeds in Gomel, ’n stad in Belarus. Lenarcic het die Verenigde Nasies (VN) aangehaal en gesê indien die oorlog voortduur, sal ongeveer 18 miljoen Oekraïners op grond van humanitêre redes geraak word, of dit nou in Oekraïne of in buurlande is. ‘n Soldaat van Oekraïne staan wag op die grens tussen Oekraïne en Rusland. (Foto: STEPANOV / AFP) “Die syfers is groot en ons sal vir hierdie ongekende soort noodgeval moet voorberei.” Luidens die VN se jongste situasieverslag deur sy kantoor vir die koördinering van humanitêre aangeleenthede is meer as 160 000 mense glo intern verplaas. Meer as 116 000 is gedwing om oor internasionale grense na naburige Europese lande te vlug. Altesame 198 burgerlikes, onder wie drie kinders, is teen Saterdag dood nadat Rusland Donderdag met ’n volskaalse inval in Oekraïne begin het. Minstens 1 115 burgerlikes is gewond, terwyl vreesbevange inwoners van die hoofstad Kiëf in die stad se moltreinstelsel en in kelders skuil. ’n Hoë woonstelblok in Kiëf is deur ’n missiel getref terwyl ál meer aanvalle op die stad afgeweer moet word. Burgerlikes is met vuurwapens toegerus om hulself te beskerm.